Okresná prokuratúra Bratislava V 
Prokofievova 4, 851 01 Bratislava 5 	

Sp. zn. : 3 Pv 926/09/1105	Bratislava V, 24.4.2012
EEČ : 2-12-215-2012

U Z N E S E N I E

Trestná vec:	obvinený XXXXX 
Prečin:	zanedbanie povinnej výživy podľa § 207 odsek 1, odsek 3 písmeno b Trestného zákona číslo 300/2005 Zbierky zákonov v znení zákona číslo 650/2005 Zbierky zákonov s poukazom na § 138 písmeno b Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátor Okresnej prokuratúry Bratislava V
Rozhodnutie:
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX, 
Skutková veta:
hoci mu z ustanovenia § 62 a nasl. Zákona o rodine č. 36/2005 Zbierky zákonov vyplýva povinnosť prispievať na výživu svojich detí  a výška tejto povinnosti mu  bola deklarovaná rozsudkom Okresného súdu v Bratislave V, č.k.: XXXXX zo dňa 04.04.2006, právoplatného 07.06.2006, a to vo výške 3000,- Sk (99,58 Eur) na dcéru XXXXX, nar. 29.03.2011, vo výške 4000,- Sk (132,77 Eur) na syna XXXXX, nar. 22.09.1996 a na dcéru XXXXX, nar. 16.03.1991 vo výške 5000,- Sk (165,97 Eur) mesačne vždy do 15. dňa v mesiaci vopred k rukám matky XXXXX, nar. 07.04.1968 si túto povinnosť riadne neplnil v období od januára 2009 do apríla 2011 vrátane, s výnimkou mesiacov január, február, marec,apríl, jún, august v roku 2010 a mesiacov február, marec a apríl roku 2011, kedy dohromady uhradil 2650 Eur, čím mu na bežnom výživnom v uvedenom období  vznikol dlh vo výške 8502,96 Eur. 

Právna veta:
lebo zanikla trestnosť činu
Odôvodnenie:
	Vyšetrovateľ PZ OR PZ Bratislava V Odboru kriminálnej polície uznesením sp. zn. ORP- 493/2-OVK-B5-2009 zo dňa 05.10.2009 v zmysle § 199 ods. 1 Tr. por. začal trestné stíhanie a následne dňa 27.10.2009 uznesením sp. zn. ORP- 493/2-OVK-B5-2009 v zmysle § 206 ods. 1 Tr. poriadku vzniesol obvinenému  XXXXX pre prečin zanedbania povinnej výživy podľa §  207 ods. 1, ods. 3  písm. b) Tr. zákona s poukazom na § 138 písm. j) Tr. zákona na skutkovom základe uvedenom v citovanom uznesení. 

 	Dňa 26.03.2012 predložil vyšetrovateľ PZ tunajšej prokuratúre návrh na zastavenie trestného stíhania v zmysle § 215 ods. 1 písm. h)  Tr. poriadku s poukazom na § 86 písm. a) Tr. zákona.

Preskúmaním na vec sa vzťahujúceho spisového materiálu som zistil, že návrh vyšetrovateľa PZ na zastavenie trestného stíhania je opodstatnený.

Podľa § 215 ods. 1 písm. h) Tr. poriadku prokurátor zastaví trestné stíhanie, ak zanikla trestnosť činu. 

V zmysle § 86 písm. a) Tr. zákona trestnosť zanedbania povinnej výživy zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

Preskúmaním vyšetrovacieho spisu som zistil, že z výpovede poškodenej matky XXXXX zo dňa 13.03.2012 vyplýva, že obvinený XXXXX si svoju vyživovaciu povinnosť splnil a svoj dlh za obdobie od februára 2009 do apríla 2011 vyplatil a teda už nedĺži žiadnu čiastku na výživnom. Poškodená matka XXXXX taktiež uviedla, že deti v čase neplnenia vyživovacej povinnosti zo strany obvineného netrpeli hmotnou núdzou a že obvinený si v súčasnoti riadne a včas plní vyživovaciu povinnosť voči všetkým trom deťom.

S poukazom na vyššie uvedené skutočnosti mám za to, že v danom prípade boli splnené podmienky ustanovenia § 86 písm. a) Tr. zákona o účinnej ľútosti a preto som rozhodol tak, ako je to uvedené vo výrokovej časti tohto uznesenia.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Peter Tichý
prokurátor